Segilofiŝo

Segilofiŝoj (taksonomie Pristidae laŭ la greka vorto pristis "segilo", do faktermine ankaŭ nomeblaj pristedoj , neformale nomataj segilorajoj) estas morfologie unika familio de rajoj en la ordo Pristoformaj. Segilofiŝoj havas longan korpon iom similan al ŝarkoj. La plej elstara karakterizaĵo de la segilofiŝoj estas kartilaga rostro (bekforme etendita nazo) pinte de la kapo, kiu kutime ampleksas pli ol kvaronon de la tuta fiŝa longo kaj flanke havas multajn "segilajn" dentojn. Ili estas inter la plej grandaj fiŝoj. Iuj specioj longas ĝis 7-7.6 m. Ili loĝas en marbordaj salakvaj kaj saletaj estuaraj regionoj de ĉiuj tropikaj kaj subtropikaj maroj de la mondo, kaj en sensalaj riveroj kaj lagoj. Oni ne konfuzu ilin kun la similaspektaj  ŝarkoj kaj formortintaj sklerorinĥoidoj (rajoformaj), aŭ kun la similnoma sed malsimilaspekta spadfiŝo.

La segilo servas por kaptado de manĝaĵo: segilofiŝo naĝas en fiŝarojn kaj tiam rapide movas la segilon dekstren kaj maldekstren, en provo vundi iujn fiŝojn kaj poste manĝi la vunditajn viktimojn. Krome la segiloj uziĝas por manĝocele serĉi krustacojn en ŝlima grundo, kaj ankaŭ havas elektromagnetajn receptorojn por trovo de ĉaseblaj marbestoj.   Ili ĝenerale estas sendanĝeraj por homoj, sed sindefende, kiam estas kaptitaj, ili povas grave vundi per la segilo.FishBase Ili reproduktiĝas relative malrapide kaj la fiŝinoj naskas vivajn idojn.

Homoj konis kaj ĉasis segilfiŝojn dum jarmiloj, kaj ili havas gravan mitologian kaj religian rolon en multaj societoj tra la mondo.  . Iam oftaj, ili draste maloftiĝis in la lastaj jardekoj, kaj fariĝis la plej minacata familio el ĉiuj fiŝoj. La solaj restantaj sekurejoj estas en Norda Aŭstralio kaj Florido, Usono. La kvin specioj estas taksataj de IUKN kiel endanĝeraj aŭ draste endanĝeraj. La ĉefa minaco al segilfiŝoj estas kromkaptado fare de la fiŝkapta industrio. Ili ankaŭ suferas habitatodetruon kaj foje estas rekte ĉasataj. Internacia komercado de la korpoj de segilfiŝoj estas malpermesata de 2007 per la Vaŝingtona Speciprotekta Konvencio. Ili estas protektataj nacie en Aŭstralio, Usono, kaj aliaj landoj per leĝoj punantaj intencan kaptadon de segilfiŝoj aŭ retenon de senintence kaptitaj.

Referencoj

Kategorio:Kartilagaj fiŝoj
Kategorio:Rajoj
Kategorio:Fiŝaj ordoj